Warm Jupiters is ’n klas eksoplanete met soortgelyke eienskappe as Jupiter, maar met ’n hoë oppervlaktemperatuur omdat hulle in ’n wentelbaan baie na aan hul moederster is – tussen sowat 0,015 en 0,5 astronomiese eenhede (2,2 × 106 en 74,8 × 106 km). Jupiter is 5,2 AE (780 × 106 km) van die Son af en sy oppervlaktemperatuur is dus laag. Een van die bekendste warm Jupiters is 51 Pegasi b, met die bynaam "Bellerophon". Dit is in 1995 ontdek en was die eerste eksoplaneet om ’n Sonagtige ster wat ontdek is. Dit het ’n wentelperiode van sowat vier dae. Warm Jupiters het sekere eienskappe gemeen: Hulle het soortgelyke eienskappe as die gasreus Jupiter, gewoonlik met dieselfde of ’n groter massa, dus 1,9×1027 kg. Hul wentelbaan is egter baie nader aan hul moederster en daarom het hulle ’n hoë oppervlaktemperatuur. Daar is ’n groter kans dat hulle voor hul ster sal verbybeweeg (gesien vanaf ’n oogpunt verder weg) as planete met dieselfde massa in ’n wyer wentelbaan.